وزیراعظم کا دفتر
وزیر اعظم گتی شکتی نیشنل ماسٹر پلان کے ساتھ لاجسٹک کارکردگی کو بہتر بنانے کے موضوع پر ویبینار میں وزیر اعظم کے خطاب کا متن
نمسکار جی۔
مجھے خوشی ہے کہ سیکڑوں اسٹیک ہولڈروں نے آج انفراسٹرکچر پر اس ویبینار میں شرکت کی ہے اور 700 سے زیادہ ایم ڈیز اور سی ای اوز نے اس اہم اقدام کی اہمیت کو سمجھنے کے لیے وقت نکالا اور ویلیو ایڈیشن کے طور پر کام کیا ہے۔ میں سب کو خوش آمدید کہتا ہوں۔ اس کے علاوہ مجھے یقین ہے کہ بہت سے شعبے کے ماہرین اور مختلف اسٹیک ہولڈر بھی بڑی تعداد میں شامل ہوں گے اور اس ویبینار کو بہت قیمتی اور نتیجہ خیز بنائیں گے۔ میں ایک بار پھر آپ سب کا بہت شکر گزار ہوں کہ آپ نے وقت نکالا اور آپ کا گرم جوشی سے خیر مقدم کرتا ہوں۔ اس سال کا بجٹ انفراسٹرکچر کے شعبے کی ترقی کو نئی توانائی دینے جا رہا ہے۔ دنیا کے سب سے بڑے ماہرین اور کئی معروف میڈیا ہاؤسز نے بھارت کے بجٹ اور اس کے اسٹریٹجک فیصلوں کی ستائش کی ہے۔ اب سال 2013-14 کے مقابلے میں، یعنی میرے آنے سے پہلے جو صورتحال تھی اس کے مقابلے میں، ہمارے کیپیکس میں 5 گنا اضافہ ہوا ہے ۔ نیشنل انفراسٹرکچر پائپ لائن کے تحت حکومت آنے والے وقت میں 110 لاکھ کروڑ روپے کی سرمایہ کاری کا ارادہ رکھتی ہے۔ ایسے میں یہ ہر اسٹیک ہولڈر کے لیے نئی ذمہ داری، نئے امکانات اور جرات مندانہ فیصلوں کا وقت ہے۔
ساتھیو،
کسی بھی ملک کی ترقی میں، پائیدار ترقی میں، روشن مستقبل کو ذہن میں رکھتے ہوئے بنیادی ڈھانچہ ہمیشہ اہم رہا ہے۔ جو لوگ بنیادی ڈھانچے سے متعلق تاریخ کا مطالعہ کرتے ہیں وہ اسے اچھی طرح جانتے ہیں۔ مثال کے طور پر تقریباً ڈھائی ہزار سال پہلے چندر گپت موریہ نے اتر پتھ کی تعمیر کروائی تھی۔ اس روٹ نے وسطی ایشیا اور برصغیر کے درمیان تجارت اور کاروبار کو بڑھانے میں بہت مدد کی۔ بعد میں شہنشاہ اشوک نے بھی اس روٹ پر کئی ترقیاتی کام کروائے۔ سولہویں صدی عیسوی میں شیر شاہ سوری نے بھی اس روٹ کی اہمیت کو سمجھا اور اس میں نئے سرے سے ترقیاتی کام مکمل کیے۔ جب انگریز آئے تو انھوں نے اس روٹ کو مزید اپ گریڈ کیا اور پھر اسے جی ٹی روڈ کا نام دیا گیا۔ یعنی ملک کی ترقی کے لیے شاہراہوں کی ترقی کا تصور ہزاروں سال پرانا ہے۔ اسی طرح ہم دیکھتے ہیں کہ آج کل دریاؤں اور آبی گزرگاہوں کے بارے میں بہت گفتگو ہو رہی ہے۔ اس تناظر میں اگر ہم بنارس کے گھاٹوں پر نظر ڈالیں تو وہ بھی ہزاروں سال پہلے تعمیر کیا گیا ایک ریور فرنٹ ہے۔ کولکاتا سے براہ راست پانی کے رابطے کی وجہ سے بنارس کئی صدیوں تک تجارت اور کاروبار کا مرکز بھی رہا۔
ایک اور دلچسپ مثال تمل ناڈو کے تھنجاور میں کلنائی باندھ کی ہے۔ یہ کلنائی ڈیم چولا سلطنت کے دوران تعمیر کیا گیا تھا۔ یہ ڈیم تقریباً 2 ہزار سال پرانا ہے اور دنیا کے لوگ یہ جان کر حیران رہ جائیں گے کہ یہ ڈیم آج بھی آپریشنل ہے۔ 2 ہزار سال قبل تعمیر ہونے والا یہ ڈیم آج بھی اس خطے میں خوشحالی لا رہا ہے۔ آپ تصور کر سکتے ہیں کہ بھارت کی وراثت کیا رہی ہے، کیا مہارت رہی ہے، کیا طاقت رہی ہے۔ بدقسمتی سے آزادی کے بعد جدید انفراسٹرکچر پر اتنا زور نہیں دیا گیا جتنا ہونا چاہیے تھا۔ کئی دہائیوں سے، ہم یہ سوچ رہے تھے کہ غربت ایک احساس ہے - غربت ایک خوبی ہے۔ اس سوچ کی وجہ سے ماضی کی حکومتوں کو ملک کے بنیادی ڈھانچے میں سرمایہ کاری کرنے میں مشکلات کا سامنا کرنا پڑتا تھا۔ ان کا ووٹ بینک ریاستی پالیسی کے لیے سازگار نہیں تھا۔ ہماری حکومت نے نہ صرف ملک کو اس سوچ سے باہر نکالا ہے بلکہ جدید انفراسٹرکچر پر ریکارڈ سرمایہ کاری بھی کر رہی ہے۔
ساتھیو،
اسی سوچ اور ان کوششوں کا نتیجہ آج ملک کو بھی نظر آ رہا ہے۔ آج، قومی شاہراہوں کی اوسط سالانہ تعمیر 2014 سے پہلے کے مقابلے میں تقریباً دوگنی ہو گئی ہے۔ اسی طرح، 2014 سے پہلے، ہر سال 600 روٹ کلومیٹر ریل لائنوں کو بجلی فراہم کی جاتی تھی۔ آج یہ تقریباً 4 ہزار روٹ کلومیٹر تک پہنچ گئی ہے۔ ہوائی اڈوں پر نظر ڈالیں تو 2014 کے مقابلے میں ہوائی اڈوں کی تعداد بھی 74 سے بڑھ کر تقریباً 150 ہو گئی ہے، یعنی یہ دگنی ہو گئی ہے، یعنی اتنے کم وقت میں ہوائی اڈے مکمل ہو چکے ہیں۔ اسی طرح جب آج گلوبلائزیشن کا دور ہے تو سمندری بندرگاہ بھی بہت اہم ہے۔ ہماری بندرگاہوں کی صلاحیت میں اضافہ بھی پہلے کے مقابلے میں آج تقریباً دوگنا ہو گیا ہے۔
ساتھیو،
ہم بنیادی ڈھانچے کی تعمیر کو ملک کی معیشت کی محرک قوت سمجھتے ہیں۔ اسی راستے پر چلتے ہوئے بھارت 2047 تک ایک ترقی یافتہ بھارت کا ہدف حاصل کر لے گا۔ اب ہمیں اپنی رفتار کو مزید بڑھانا ہوگا۔ اب ہمیں ٹاپ گیئر میں چلنا ہے۔ اور اس میں پی ایم گتی شکتی نیشنل ماسٹر پلان کا بہت بڑا رول ہے۔ گتی شکتی نیشنل ماسٹر پلان بھارت کے بنیادی ڈھانچے، بھارت کے کثیر الجہتی لاجسٹکس کو تبدیل کرنے جا رہا ہے۔ یہ اقتصادی اور بنیادی ڈھانچے کی منصوبہ بندی، ترقی کو ایک طرح سے ضم کرنے کے لیے ایک بہت بڑا آلہ ہے. یاد رہے کہ یہاں سب سے بڑا مسئلہ یہ رہا ہے کہ بندرگاہیں ہوائی اڈے بن جاتی تھیں لیکن پہلے میل اور آخری میل کے رابطے پر توجہ نہیں دی جاتی تھی، ترجیح نہیں دی جاتی تھی۔ ایس ای زیڈ اور صنعتی ٹاؤن شپ تعمیر کیے گئے، لیکن ان کے رابطے اور بنیادی ڈھانچے جیسے بجلی، پانی، گیس پائپ لائنوں میں بہت تاخیر ہوئی۔
اس کی وجہ سے لاجسٹکس کے اتنے مسائل تھے کہ ملک کی جی ڈی پی کا کتنا حصہ غیر ضروری طور پر خرچ کیا جا رہا تھا۔ اور ترقی کے ہر کام کو ایک طرح سے روک دیا گیا۔ اب ان تمام نوڈز کو ایک مقررہ وقت کی حد کی بنیاد پر ایک ساتھ تیار کیا جا رہا ہے، ایک طرح سے سب کو ساتھ لے کر۔ اور مجھے خوشی ہے کہ پی ایم گتی شکتی نیشنل ماسٹر پلان کے نتائج بھی آج آنا شروع ہوگئے ہیں۔ ہم نے اس خلا کی نشاندہی کی ہے جو ہماری لاجسٹک کارکردگی کو متاثر کرتے ہیں۔ اس لیے اس سال کے بجٹ میں 100 اہم پروجیکٹوں کو ترجیح دی گئی ہے اور اس کے لیے 75,000 کروڑ روپئے کا التزام کیا گیا ہے۔ معیار اور ملٹی ماڈل انفراسٹرکچر کے ساتھ، آنے والے دنوں میں ہماری لاجسٹک لاگت مزید کم ہونے جا رہی ہے۔ اس کا بھارت میں بننے والی اشیا پر، ہماری مصنوعات کی قابلیت پر بہت مثبت اثر پڑنا چاہیے۔ لاجسٹک سیکٹر کے ساتھ ساتھ زندگی گزارنے میں آسانی اور کاروبار میں آسانی سے بہت بہتری آئے گی۔ ایسے میں نجی شعبے کی شرکت کے امکانات بھی مسلسل بڑھ رہے ہیں۔ میں نجی شعبے کو ان منصوبوں میں حصہ لینے کی دعوت دیتا ہوں۔
ساتھیو،
یقینا اس میں ہماری ریاستوں کا بھی بڑا رول ہے۔ اس بات کو یقینی بنانے کے لیے کہ ریاستی حکومتوں کے پاس اس کے لیے فنڈز کی کمی نہ ہو، 50 سال تک کے بلا سود قرض کو ایک سال کے لیے بڑھا دیا گیا ہے۔ اس میں بھی گذشتہ سال کے بجٹ اخراجات کے مقابلے میں 30 فیصد اضافہ کیا گیا ہے۔ مقصد یہ ہے کہ ریاستوں کو معیاری بنیادی ڈھانچے کو بھی فروغ دینا چاہیے۔
ساتھیو،
اس ویبینار میں میں آپ سب سے گزارش کروں گا کہ اگر آپ کسی اور موضوع پر سوچ سکتے ہیں تو ضرور سوچیں۔ جدید انفراسٹرکچر کی تعمیر کے لیے مختلف قسم کے مواد کا ہونا بھی اتنا ہی ضروری ہے۔ یعنی، یہ ہماری مینوفیکچرنگ انڈسٹری کے لیے بہت بڑے امکانات پیدا کرتا ہے۔ اگر یہ شعبہ اپنی ضروریات کا جائزہ لے اور پیش گوئی کرے، اگر کوئی میکانزم تیار کیا جا سکے تو تعمیراتی صنعت کے لیے مواد کو متحرک کرنا بھی اتنا ہی آسان ہو جائے گا۔ ہمیں ایک مربوط نقطہ نظر کی ضرورت ہے، سرکلر اکانومی کا حصہ، ہمیں اسے اپنے مستقبل کے تعمیراتی کام سے بھی جوڑنا ہوگا۔ کچرے کے بہترین تصور کو بھی اس کا حصہ بننے کی ضرورت ہے۔ اور مجھے لگتا ہے کہ اس میں وزیر اعظم گتی شکتی نیشنل ماسٹر پلان کا بھی بڑا رول ہے۔
ساتھیو،
جب کسی جگہ بنیادی ڈھانچے کی ترقی ہوتی ہے تو یہ اس کے ساتھ ترقی بھی لاتا ہے۔ ایک طرح سے ترقی کا پورا ایکو سسٹم بیک وقت کھڑا ہونے لگتا ہے۔ اور جب مجھے اپنے پرانے دن یاد آتے ہیں، جب کَچھ میں زلزلہ آیا تھا، تو یہ فطری بات ہے کہ اگر حکومت کے سامنے اتنا بڑا حادثہ آتا ہے، تو پہلے سے کیا تصور تھا۔ میں نے کہا، ’’لو بھائی جتنی جلدی ممکن ہو سکے یہاں اور وہاں کرکے کام کریں، معمول کی زندگی کی طرف بڑھیں۔ میرے سامنے دو راستے تھے، یا تو راحت اور بچاؤ کے کام کے بعد، چھوٹی موٹی جو بھی ٹوت پھوت اس ٹھیک کرکے ان اضلاع کو ان کی قسمت پر چھوڑ دیا جائے یا اس آفت کو ایک موقع میں بدل دیا جائے، جو حادثہ ہوا اسے کَچھ کو جدید بنانے کی سمت میں استعمال کیا جائے۔ جو نقصان ہوا سو ہوا، لیکن اب میں کچھ نیا کرتا ہوں، کچھ اچھا کرتا ہوں، کچھ بہت بڑا کرتا ہوں۔
اور ساتھیو، آپ خوش ہوں گے کہ میں نے سیاسی فائدے اور نفع نقصان کے بارے میں نہیں سوچا، فوری طور پر ہلکا پھلکا کام نہیں کیا اور تعریف حاصل کرنے کا کام نہیں کیا، میں نے ایک لمبی چھلانگ لگائی، میں نے ایک اور راستہ چنا اور انفراسٹرکچر کو کچھ میں ترقی کے لیے اپنے کام کا بنیادی ذریعہ بنایا۔ پھر گجرات حکومت نے کچھ کے لیے ریاست کی بہترین سڑکیں بنائیں، بہت چوڑی سڑکیں بنائیں، پانی کے بڑے ٹینک بنائے، لمبے عرصے تک بجلی کا نظام بنایا۔ اور پھر میں جانتا ہوں کہ بہت سے لوگ مجھ سے کہا کرتے تھے،’’ارے، آپ اتنی بڑی سڑک بنا رہے ہیں، پانچ منٹ، دس منٹ میں بھی یہاں ایک بھی گاڑی نہیں آتی، آپ اسے بنا کر کیا کریں گے؟ آپ بہت زیادہ خرچ کر رہے ہیں۔‘‘لوگ مجھ سے ایسی باتیں کہا کرتے تھے۔ کچھ میں ایک طرح کی منفی ترقی ہوئی تھی، لوگ وہاں سے جا رہے تھے اور پچھلے 50 برسوں سے کَچھ کو چھوڑ رہے تھے۔
لیکن دوستو، ہم نے اس وقت انفراسٹرکچر پر جو سرمایہ کاری کی تھی، ہم نے مستقبل کی ضروریات کو مدنظر رکھتے ہوئے تمام منصوبے بنائے، اس وقت کی ضروریات کو بالائے طاق رکھتے ہوئے۔ آج ضلع کچھ کو اس سے حیرت انگیز فوائد مل رہے ہیں۔ آج کچھ گجرات کا سب سے تیزی سے ترقی کرنے والا ضلع بن گیا ہے۔ جو لوگ ایک طرح سے سرحد پر افسران تعینات کرتے تھے، پھر پوسٹنگ سزا سمجھی جاتی تھی، کالاپانی کی سزا کہا جاتا تھا۔ یہ آج سب سے زیادہ ترقی یافتہ ضلع بنتا جا رہا ہے۔ اتنا بڑا علاقہ جو کبھی ویران تھا اب متحرک ہے اور آج پورے ملک میں اس کا چرچا ہے۔ ایک ہی ضلع میں پانچ ہوائی اڈے ہیں۔ اور اگر سارا کریڈٹ کسی کو جاتا ہے، تو کچھ میں جو جدید انفراسٹرکچر بنایا گیا، اس نے مصیبت کو ایک موقع میں بدل دیا، اور فوری ضروریات سے بڑھ کر سوچا، آج اس کے نتائج مل رہے ہیں۔
ساتھیو،
فزیکل انفراسٹرکچر کی مضبوطی کے ساتھ ساتھ ملک کے سماجی انفراسٹرکچر کو مضبوط بنانا بھی اتنا ہی ضروری ہے۔ ہمارا سماجی انفراسٹرکچر جتنا مضبوط ہوگا، اتنا ہی باصلاحیت نوجوان، ہنر مند نوجوان کام کرنے کے لیے آگے آسکیں گے۔ یہی وجہ ہے کہ ہنر مندی کی ترقی، پروجیکٹ مینجمنٹ، فنانس اسکلز، انٹرپرینیور اسکلز جیسے بہت سے موضوعات کو ترجیح اور زور دینا بھی اتنا ہی ضروری ہے۔ مختلف شعبوں، چھوٹی اور بڑی صنعتوں میں، ہمیں مہارت کی پیش گوئی کے بارے میں ایک میکانزم بھی تیار کرنا ہوگا۔ اس سے ملک کے ہیومن ریسورس پول کو بھی بہت فائدہ ہوگا۔ میں حکومت کی مختلف وزارتوں سے بھی کہوں گا کہ وہ اس سمت میں تیزی سے کام کریں۔
ساتھیو،
آپ نہ صرف بنیادی ڈھانچے کی تعمیر کر رہے ہیں بلکہ بھارت کی ترقی کے دور کو بھی رفتار دے رہے ہیں۔ لہٰذا اس ویبینار میں شامل ہر اسٹیک ہولڈر کا کردار اور ان کی تجاویز بہت اہم ہیں۔ اور یہ بھی دیکھیں کہ جب انفراسٹرکچر کی بات آتی ہے، تو کبھی کبھی ریل، سڑک، ہوائی اڈے، اس کے آس پاس کی بندرگاہ۔ اب اس بجٹ پر نظر ڈالیں، کسانوں کی پیداوار کو ذخیرہ کرنے کے لیے گاؤوں میں اسٹوریج کا ایک بہت بڑا پروجیکٹ شروع کیا گیا ہے۔ کتنا بڑا انفراسٹرکچر تعمیر کرنا ہے۔ ہم ابھی سے سوچ سکتے ہیں۔
ملک میں ویلنیس سینٹرز بنائے جا رہے ہیں۔ لاکھوں گاؤوں میں صحت کی خدمات کے لیے بہترین ویلنیس سینٹر بنائے جا رہے ہیں۔ یہ بھی ایک بنیادی ڈھانچہ ہے۔ ہم نئے ریلوے اسٹیشن بنا رہے ہیں، یہ بھی بنیادی ڈھانچے کا کام ہے۔ ہم ہر کنبوں کو پکا گھر فراہم کرنے کے لیے کام کر رہے ہیں، یہ بھی بنیادی ڈھانچے کا کام ہے۔ ان کاموں میں، ہمیں ان تمام موضوعات پر ایک بڑی چھلانگ لگانے کی ضرورت ہے جیسے نئی ٹکنالوجی، مواد میں جدت طرازی، تعمیراتی وقت میں بھی مقررہ وقت میں کیسے کام کرنا ہے۔ اور یہی وجہ ہے کہ یہ ویبینار بہت اہم ہے۔
آپ سب کے لیے میری نیک خواہشات! آپ کی سوچ، آپ کے خیالات، آپ کے تجربے سے اس بجٹ پر بہترین عمل درآمد ہوگا، فوری عمل درآمد ہوگا اور بہترین نتائج حاصل ہوں گے۔ اس بات کا مجھے پورا یقین ہے۔ آپ کے لیے میری نیک خواہشات۔
شکریہ!